Igor Benković iz Zagreba na cruiseru radi punih 11 godina. Radi za kompaniju Royal Caribbean International, koja trenutno ima flotu od 25 brodova, a ujedno i najveći brod na svijetu Harmony of the Seas, na kojemu ima mjesta za 6200 putnika i 2400 članova posade.





Većini brodova početna luka je Miami, Florida, ali pokrivaju sve kontinente svijeta. Na zadnjem ugovoru Igor je plovio iz Sydneya za Novi Zeland. Za Punkufer ispričao je više o svom poslu, putovanju i zemljama koje je obišao.

Kako izgleda život na cruiseru?

Svako jutro budite se u drugom gradu, često i u drugoj državi, što čini svaki dan zanimljivim. Život na cruiseru izgleda isto kao da živite u nekom manjem gradu. Članovi posade svakodnevno rade 10 sati i više, tako da se svi maksimalno trude udovoljiti svakom gostu. Zanimljivo je da ponekad ne vidim kolege po 3,4 dana u tako "malom" prostoru.

Kako izgleda tvoj radni dan?

Radni dan na poziciji Revenue Manager, koju obnašam, počinje oko 7:30. Mi Europljani uvijek počinjemo dan s jutarnjom kavicom, taj ritual je ostao isti kao i u Hrvatskoj.

Jutro je pretežno ispunjeno sastancima vezanima uz obveze tijekom dana i rješavanje radne problematike. Ostatak dana se posvetimo našem timu ljudi i podržavamo ih u dnevnim radnim obvezama.

Moj tim je zadužen za cjelokupni promet koji brod ostvaruje (kasino, dućani, wellness, fotografi, izleti, prodaja budućih krstarenja, prodaja slika, barovi i restorani). Svaku večer aktivno sudjelujemo u organizaciji raznih događaja za goste, od koktel partija do svečanih večera.

Koliko dugo traju ture?

Ture traju od 3 do 18 dana.

Koje si sve zemlje obišao?

Obišao sam većinu zemalja i sve kontinente izuzev Arktika. Oduševio me Japan, najdraže otočje su mi Havaji, a bez premca mi je Sydney.





Što te se najviše dojmilo na putovanjima?

Na putovanjima me uvijek fascinira kultura zemlje, običaji, ljudi i posebice način kuhanja. Obavezno u svakoj zemlji kušamo lokalne delicije, ponekad i hranu koju nikad ne bi zamislio da ću probati. Ali eto, to je čar putovanja. Osobno, najviše volim vijetnamsku i tajlandsku kuhinju.

Imaš li vremena za posjetiti gradove?

Brodovi su pretežno u lukama od 7 ujutro do 18 sati, ponekad ostajemo u luci i 24 sata. Svaki član posade ima vremena sići s broda i upoznati se s gradom. Ovisno o poziciji na brodu i rasporedu rada, članovi posade mogu imati slobodno vrijeme od par sati ili sve do isplovljavanja broda iz luke.

Može li se "vidjeti svijeta" u takvom poslu ili si vezan za brod?

Članovi posade koji rade u kasinu, dućanima te animatori imaju svaku luku slobodnu, dok osoblje koje radi u ugostiteljstvu više su vezani uz rad na brodu te imaju svega par sati da posjete luku.

Što te najviše smeta na poslu?

Nevrijeme koje uzrokuje izvanredne okolnosti poslovanja, rano ustajanje te zahtjevni gosti kao u svakoj turističkoj grani.

Bi li preporučio drugima rad na cruiseru?

Nakon 11 godina radnog iskustva, uvijek bih preporučio rad na brodu. Posao je dinamičan i interesantan s velikim mogućnostima napredovanja.





Voliš li putovati u slobodno vrijeme i gdje putuješ?

Moje mišljenje je da mi pomorci ne možemo boraviti na istom mjestu dulje vrijeme. Obožavam putovati i upoznavati svijet, ali kad sam na godišnjem, volim boraviti u Hrvatskoj. Često putujem Jadranom od Umaga sve do Dubrovnika. Moj hot spot je Korčula, mjesto gdje se stvarno mogu opustiti i napuniti baterije za sljedeći ugovor.